b'\n_START_ARTICLE_\nIlola (Vantaa)\n_START_SECTION_\nLiikenneyhteydet\n_START_PARAGRAPH_\nIlolan etel\xc3\xa4osa rajoittuu Koivukyl\xc3\xa4nv\xc3\xa4yl\xc3\xa4\xc3\xa4n, jota pitkin p\xc3\xa4\xc3\xa4see Tuusulan moottoritielle ja kaupunginosan l\xc3\xa4nsireunalla sijaitsevalle Vanhalle Tuusulantielle, joka syntyi jo 1500-luvulla ja sijaitsee edelleen Ilolan kohdalla vanhalla paikallaan. Koivukyl\xc3\xa4nv\xc3\xa4yl\xc3\xa4\xc3\xa4 on jatkettu Koivukyl\xc3\xa4\xc3\xa4n, jolloin avautui tieyhteys suoraan it\xc3\xa4\xc3\xa4n p\xc3\xa4in. Koivukyl\xc3\xa4\xc3\xa4n johtaa my\xc3\xb6s erillinen kevyenliikenteen v\xc3\xa4yl\xc3\xa4._NEWLINE_Ilolan l\xc3\xa4hell\xc3\xa4 Leinel\xc3\xa4ss\xc3\xa4 on Keh\xc3\xa4radan asema. Ilolaan, Tuusulanv\xc3\xa4yl\xc3\xa4n Koivukyl\xc3\xa4nv\xc3\xa4yl\xc3\xa4n liittym\xc3\xa4n pohjoispuolelle on tehty asemavaraus Ruskeasannan rautatieasemalle.\n_START_SECTION_\nPalvelut\n_START_PARAGRAPH_\nIlolassa on K-Market, ABC-huoltoasema, jossa sijaitsee Alepa ja Hesburger, perinteiseen tyyliin rakennettu punasein\xc3\xa4inen Ilolan koulu, kaksi julkista p\xc3\xa4iv\xc3\xa4kotia, yksi yksityinen p\xc3\xa4iv\xc3\xa4koti, seurakuntatalo ja palvelutalo. Koivukyl\xc3\xa4nv\xc3\xa4yl\xc3\xa4n varteen on syntynyt pienteollisuutta, jossa on muun muassa ollut leipomo, baari ja tehtaanmyym\xc3\xa4l\xc3\xb6it\xc3\xa4.\n_START_SECTION_\nLuonto\n_START_PARAGRAPH_\nIlolan halki virtaavat Kylm\xc3\xa4ojan latvahaarat, joiden yhteyteen on syntynyt savisia pieni\xc3\xa4 laaksoja ja niiden v\xc3\xa4liin korkeampia moreenikumpuja. N\xc3\xa4ihin purolaaksoihin keskittyi alueen ensimm\xc3\xa4inen asutus. Alueen lounaisosassa on rehev\xc3\xa4 saniaiskorpilehto, jossa esiintyy muun muassa kulleroa, rentukkaa, korpi-imarretta ja hiirenporrasta. Er\xc3\xa4\xc3\xa4ss\xc3\xa4 puronvarsilehdossa kaupunginosan keskell\xc3\xa4 puolestaan on esiintynyt harvinaista luhtaorvokkia. Luhtaorvokki alkoi hakkuiden vuoksi v\xc3\xa4henty\xc3\xa4 1990-luvun alussa. Vuonna 1995 Vantaan kaupunki kaatoi mailtaan puita: kasvupaikan vierest\xc3\xa4 hakattiin runsaasti puita ja vastarannalta l\xc3\xa4hes kaikki. Hakkuuj\xc3\xa4tteet kasattiin luhtaorvokkien p\xc3\xa4\xc3\xa4lle. Kev\xc3\xa4\xc3\xa4ll\xc3\xa4 1995 kaupungin ja ymp\xc3\xa4rist\xc3\xb6ministeri\xc3\xb6n edustajat totesivat kasvupaikalla, ett\xc3\xa4 luhtaorvokkeja ei en\xc3\xa4\xc3\xa4 havaittu._NEWLINE_Ilolan koillisosassa, l\xc3\xa4hell\xc3\xa4 Tuusulan rajaa sijaitsee laaja Kylm\xc3\xa4ojan korpi, jossa on muun muassa tervalepp\xc3\xa4korpialue. Korpi on nykyisin luonnonsuojelualue ja sinne voi tehd\xc3\xa4 patikkaretki\xc3\xa4.'